Nõukogu määrus (EÜ) nr 1010/2000,

8. mai 2000,

Euroopa Keskpanga poolsete täiendavate välisvaluutareservinõuete kohta

EUROOPA LIIDU NÕUKOGU,

võttes arvesse Euroopa Keskpankade Süsteemi ja Euroopa Keskpanga põhikirja (edaspidi "põhikiri") käsitlevat protokolli, eriti selle artiklit 30.4,

võttes arvesse Euroopa Keskpanga (EKP) soovitust, [1]

võttes arvesse Euroopa Parlamendi arvamust, [2]

võttes arvesse Euroopa Ühenduste Komisjoni arvamust, [3]

tegutsedes Euroopa Ühenduse asutamislepingu (edaspidi "asutamisleping") artikli 107 lõikes 6 ja põhikirja artiklis 42 sätestatud korras ning asutamislepingu artikli 122 lõikes 5 ja teatavaid Suurbritannia ja Põhja-Iiri Ühendkuningriigiga seotud sätteid käsitleva protokolli punktis 7 sätestatud tingimustel

ning arvestades järgmist:

(1) Põhikirja artikliga 30.1 nähakse ette, et osalevate liikmesriikide keskpangad annavad EKP-le kuni 50 miljardi euroga võrduvad välisvaluutareservid, mille hulka ei kuulu liikmesriikide valuutad, euro, Rahvusvahelise Valuutafondi reservipositsioonid ja SDR-ühikud.

(2) Põhikirja artiklis 30.4 sätestatakse, et EKP võib nõukogu määratud tingimustel ja aja jooksul esitada välisvaluutareservi varade täiendavaid nõudeid, mis ületavad põhikirja artikli 30 lõikega 1 kehtestatud limiidi.

(3) Asutamislepingu artikli 123 lõikes 1 koostoimes artikliga 107.6 sätestatakse, et nõukogu võtab pärast 1. juulit 1998 viivitamata vastu põhikirja artiklis 30.4 osutatud sätte.

(4) Käesoleva määrusega nähakse ette täiendavate välisvaluutareservi nõuete limiit, võimaldades sellega EKP nõukogul teha tulevikus otsuseid tegelike nõuete kohta, eesmärgiga taastada juba ammendunud välisvaluutareserv ning mitte suurendada EKP reserve üle 50 miljardi euroga võrduva limiidi, mis on ette nähtud riikide keskpankade esialgse välisvaluutareservide EKP-le ülekandmise osas.

(5) Välisvaluutareservide taastamine ei tohi kaasa tuua EKP märgitud kapitali kasvu.

(6) Põhikirja artiklis 30.4 sätestatakse, et täiendavaid välisvaluutareservinõudeid võib esitada põhikirja artikli 30.2 kohaselt; põhikirja artiklis 30.2 koostoimes artikliga 43.6 ning teatavaid Suurbritannia ja Põhja-Iiri Ühendkuningriigiga seotud sätteid käsitleva protokolli punktis 10b sätestatakse, et iga riigi keskpanga osamaksud määratakse kindlaks võrdeliselt tema osaga osalevate liikmesriikide keskpankade poolt märgitud EKP kapitalis.

(7) Põhikirja artiklis 10.3 koostoimes artikliga 43.4 sätestatakse, et võimalike põhikirja artikli 30 kohaste otsuste puhul arvestatakse EKP nõukogus hääli vastavalt osalevate liikmesriikide keskpankade osamaksudele EKP märgitud kapitalis.

(8) Vastavalt põhikirja artikli 30 lõikele 4 koostoimes artikli 43.4 ja artikliga 43.6 ning teatavaid Suurbritannia ja Põhja-Iiri Ühendkuningriigiga seotud sätteid käsitleva protokolli punktile 8 ja teatavaid Taaniga seotud sätteid käsitleva protokolli punktile 2 ei anta käesoleva määrusega õigusi ega määrata kohustusi liikmesriikidele, kes ei osale.

(9) Põhikirja artiklis 49.1 koostoime teatavaid Suurbritannia ja Põhja-Iiri Ühendkuningriigiga seotud sätteid käsitleva protokolli punktis 10b sätestatakse, et selle liikmesriigi keskpank, kelle kohta kehtinud erand on tühistatud või keda käsitatakse samal alusel selle liikmesriigi keskpangaga, kelle kohta kehtinud erand on tühistatud, kannab EKP-le välisvaluutareserve üle kooskõlas põhikirja artikliga 30.1; põhikirja artiklis 49.1 sätestatakse, et ülekantav summa määratakse kindlaks EKPsse artikli 30.1 kohaselt juba ülekantud välisvaluutareservide jooksva vahetuskursi kohase eurodes väljendatud väärtuse korrutamisel asjaomase riigi keskpanga märgitud osade arvu ning teiste riikide keskpankade poolt juba sissemakstud osade arvu suhtega.

(10) Kõik asutamislepingu eespool nimetatud sätetes ja EKP välisvaluutareservi varadega seotud nõudes või taotluses sisalduvad viited eurodes väljendatud summadele on viited eurodes väljendatud nominaalsummadele hetkel, mil EKP välisvaluutareservinõude esitab,

ON VASTU VÕTNUD KÄESOLEVA MÄÄRUSE:

Artikkel 1

Mõisted

Käesolevas määruses kasutatakse järgmisi mõisteid:

- välisvaluutareservid — kõik osalevate liikmesriikide keskpankades hoitavad ametlikud välisvaluutareservid, mis on vääringustatud vääringutes, arveldusühikutes või kullas või sisaldavad neid, välja arvatud liikmesriikide oma vääringud, euro, Rahvusvahelise Valuutafondi reservipositsioonid ja SDR-ühikud,

- riigi keskpank — osaleva liikmesriigi keskpank,

- osalev liikmesriik — liikmesriik, kes on kooskõlas asutamislepinguga võtnud kasutusele ühisraha.

Artikkel 2

Välisvaluutareservi varade täiendavad nõuded

1. EKP võib liikmesriikide keskpankadele esitada välisvaluutareservi varadega seotud täiendavaid nõudeid üle põhikirja artikliga 30.1 ettenähtud limiidi veel kuni 50 miljardi euroga võrduvas summas, kui selliseid varasid on välisvaluutareservi tarvis.

2. Selle liikmesriigi keskpank, kelle kohta kehtinud erand on tühistatud või keda käsitatakse samal alusel sellise liikmesriigi keskpangaga, kelle kohta kehtinud erand on tühistatud, kannab EKP-le välisvaluutareserve üle summas, mis määratakse kindlaks lõike 1 kohaselt juba ülekantud välisvaluutareservi varade hetke vahetuskursi eurodes väljendatud väärtuse korrutamisel asjaomase riigi keskpanga märgitud osade arvu ning teiste riikide keskpankade poolt juba sissemakstud osade arvu suhtega.

Artikkel 3

Lõppsätted

Käesolev määrus jõustub järgmisel päeval pärast Euroopa Ühenduste Teatajas avaldamist.

Käesolev määrus on kooskõlas Euroopa Ühenduse asutamislepinguga liikmesriikides tervikuna siduv ja vahetult kohaldatav.

Brüssel, 8. mai 2000

Nõukogu nimel

eesistuja

J. Pina Moura

[1] EÜT C 269, 23.9.1999, lk 9.

[2] Arvamus on esitatud 17. märtsil 2000 (Euroopa Ühenduste Teatajas seni avaldamata).

[3] Arvamus on esitatud 8. märtsil 2000 (Euroopa Ühenduste Teatajas seni avaldamata).

--------------------------------------------------